**Az előterjesztést megtárgyalta:**

* Oktatási és Szociális Bizottság
* Jogi és Társadalmi Kapcsolatok Bizottsága
* Gazdasági és Városstratégiai Bizottság

*A határozati javaslatot törvényességi*

*szempontból megvizsgáltam:*

*/: Dr. Károlyi Ákos :/*

*jegyző*

**ELŐTERJESZTÉS**

**Szombathely Megyei Jogú Város Közgyűlésének 2016. február 25-i ülésére**

**Javaslat vagyonkezelői szerződések jóváhagyására**

**I.**

A szakképzésről szóló 2011. évi CLXXXVII. törvény (a továbbiakban: Sztv.) alapján a Klebelsberg Intézményfenntartó Központ (a továbbiakban: KLIK) által fenntartott szakképző intézmények 2015. július 1. napjával a Nemzetgazdasági Minisztérium fenntartásába kerültek át. Az Sztv. 4/B. § (1) bekezdése szerint a szakképzésért felelős miniszter a KLIK-ből kiváló köznevelési intézményekből szakképzési centrumokat alapított. 2015. július 1. napjával Vas megyében két szakképzési centrum kezdte meg működését:

* a Szombathelyi Műszaki Szakképzési Centrum, valamint
* a Szombathelyi Szolgáltatási Szakképzési Centrum.

Az Sztv. 92/B. § (4) bekezdése értelmében az átvenni rendelt közfeladatok ellátását szolgáló ingatlan és ingó vagyon, a közfeladat átvételének időpontjától - a közfeladat szakképzési centrum részéről történő ellátásának az adott ingatlanban történő megszűnésének időpontjáig - a szakképzési centrum ingyenes vagyonkezelésébe kerül.

A Szombathelyi Szolgáltatási Szakképzési Centrummal kötendő vagyonkezelési szerződést Szombathely Megyei Jogú Város Közgyűlése 2015. októberi ülésén, a 368/2015. (X.22.) Kgy. számú határozatában jóváhagyta. A Szombathelyi Műszaki Szakképzési Centrummal kötendő vagyonkezelési szerződésről az egyeztetések megtörténtek, az így elkészített tervezetet az előterjesztés 1. számú melléklete tartalmazza.

A szerződés mellékletei terjedelmükre tekintettel csak elektronikus formában kerülnek kiküldésre, melyek elérhetősége: [www.szombathely.hu/Közgyűlés/E-Közgyűlés/](http://www.szombathely.hu/Közgyűlés/E-Közgyűlés/)2016.

A tervezet a vagyonkezelés általános szabályozása tekintetében megegyezik a Szombathelyi Szolgáltatási Szakképző Centrummal kötött szerződéssel, külön rendelkezéseket a Szombathely, Akacs Mihály utca 8-10. szám alatti ingatlan tekintetében tartalmaz az alábbiak szerint:

* A Szakképzési Centrum biztosítja, hogy a 9700 Szombathely, Akacs Mihály u. 8-10. szám alatti ingatlan meghatározott részét a Centrum és a tagiskolák Pedagógiai Programjában, szervezeti és működési szabályzatában, házirendjében meghatározott feladatok ellátásának zavarása nélkül, az ott meghatározott tanítási időn kívül az Önkormányzat kizárólagos tulajdonában lévő Szombathelyi Képző Központ Közhasznú Nonprofit Kft. a Centrummal kötött külön megállapodás alapján használhatja.
* A Centrum külön megállapodás alapján biztosítja a Szombathelyi Képző Központ Közhasznú Nonprofit Kft. jelen megállapodás aláírásakor a 9700 Szombathely, Akacs Mihály u. 8-10. szám alatti ingatlan használatával, bérletével  kapcsolatos jogviszonyokban vállalt kötelezettségeinek teljesítését, a jogosítványok gyakorlását.
* A Centrum lehetőségeihez képest megvizsgálja az Önkormányzat rendelkezésére álló, a Szombathely, Akacs M. u. 8-10. számú ingatlan felújítására vonatkozó engedélyes tervdokumentációban foglaltak megvalósítását, és amennyiben a felújításhoz szükséges anyagi forrás a rendelkezésére áll, úgy az abban foglaltak megvalósításáról gondoskodik. A tervdokumentáció 1 példányát a szerződés aláírásáig az Önkormányzat a Centrum rendelkezésére bocsátja. A szerződést a Felek 2015. július 1-jétől – a Szombathely, Akacs M. u. 8-10. szám alatti ingatlan tekintetében 2016. március 1. napjától- határozatlan időtartamra kötik.

**II.**

Szombathely Megyei Jogú Város Önkormányzata a köznevelési intézmények állami fenntartásba vételére tekintettel, a vonatkozó jogszabályok alapján 2013. február 28. napján a Klebelsberg Intézményfenntartó Központtal (a továbbiakban: KLIK) vagyonkezelői szerződést kötött.

A szerződésben foglaltak szerint az Önkormányzat - a működtetési kötelezettséggel is érintett intézményegységgel rendelkező többcélú intézmények működtetéséhez - a KLIK részére hozzájárulást fizet:

* az Önkormányzat az érintett intézményegység közüzemi költségeinek (víz, villamos-energia, távhő) valamint a működtetéssel kapcsolatos szolgáltatások díjainak és költségvetési kiadásainak tanulói létszámmal arányos részét téríti meg. A tanulólétszámnál a Felek a tárgyévet megelőző év október 1-jei OSA statisztikai adatszolgáltatását veszik alapul,
* az Önkormányzat hozzájárul a technikai alkalmazottak bérköltségéhez, a hozzájárulás összegét a Felek a tárgyévet megelőző év személyi kiadásainak átlagköltsége alapján évente rögzítik, továbbá
* az Önkormányzat hozzájárulást fizet a kollégiumok működtetéséhez, melynek összegéről minden év március 31. napjáig állapodnak meg.

Előzőekre tekintettel a szerződésben a tanulólétszámok pontosítására, a technikai alkalmazottak után fizetendő hozzájárulás mértékének, és a kollégiumok működtetéséhez biztosítandó támogatás összegének meghatározására kerül sor az alábbiak szerint:

* + a szerződés 25. d pontjában az Aranyhíd Nevelési, Oktatási Integrációs Központ tanulói létszám adatait a 2015. október 1-jei OSA adatszolgáltatás alapján módosítani szükséges: a 2015/2016. tanévben az általános iskolai tanulók száma 156 fő, a speciális szakiskolai tanulók száma 126 fő (az Önkormányzat által megtérítendő költségek aránya 54,3 %-ról 55,3 %-ra nő);
  + a technikai alkalmazottak személyi juttatása és járuléka után fizetendő hozzájárulás összegét 2016. évre vonatkozóan az eddigi 171.300,- Ft helyett - a minimálbér változása miatt - személyenként bruttó havi 181.100,- Ft összegben javasolom meghatározni.

A vagyonkezelői szerződés módosítása az előterjesztés 2. számú, az egységes szerkezetbe foglalt vagyonkezelői szerződés az előterjesztés 3. számú mellékletét képezi.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2016. február „ ”**

**(: Dr. Puskás Tivadar :)**

**I.**

**HATÁROZATI JAVASLAT**

**……../2016. (II.25.) Kgy. számú határozat**

1. Szombathely Megyei Jogú Város Közgyűlése az Önkormányzat valamint a Nemzeti Szakképzési és Felnőttképzési Hivatal és a Szombathelyi Műszaki Szakképzési Centrum között megkötendő vagyonkezelői szerződést az előterjesztés 1. számú melléklete szerinti tartalommal jóváhagyja.
2. A Közgyűlés felhatalmazza a polgármestert az 1. pontban foglalt szerződés aláírására.
3. A Közgyűlés felhatalmazza a Szombathelyi Képző Központ Közhasznú Nonprofit Kft.-t, hogy az 1. pont szerinti vagyonkezelési szerződés 5. és 29. pontjára tekintettel a Szombathely, Akacs Mihály u. 8-10. szám alatti ingatlan használatára vonatkozóan a Szombathelyi Műszaki Szakképzési Centrummal a külön megállapodást megkösse.

**Felelős:** Dr. Puskás Tivadar polgármester

Koczka Tibor alpolgármester

Dr. Károlyi Ákos jegyző

/a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője,

Bálint András, a Szombathelyi Képző Központ Közhasznú Nonprofit Kft ügyvezetője/

**Határidő:** azonnal /az 1. pont vonatkozásában/

2016. március 31. /a 2. és 3. pontok vonatkozásában/

II.

HATÁROZATI JAVASLAT

**…/2016. (II. 25.) Kgy. számú határozat**

1. Szombathely Megyei Jogú Város Közgyűlése az Önkormányzat valamint a Klebelsberg Intézményfenntartó Központ között megkötött vagyonkezelői szerződés módosítását az előterjesztés 2. számú, az egységes szerkezetbe foglalt vagyonkezelői szerződést az előterjesztés 3. számú melléklete szerinti tartalommal jóváhagyja.
2. A Közgyűlés felhatalmazza a polgármestert az 1. pontban foglalt szerződések aláírására.
3. A Közgyűlés a vagyonkezelési szerződés alapján Szombathely Megyei Jogú Város Önkormányzatát terhelő fizetési kötelezettség fedezetéül az Oktatási kiadások „KLIK által működtetett intézmények működési hozzájárulása” sorát jelöli meg az alábbiak szerint:

* a 2016. évben fizetendő 38 millió Ft hozzájárulás (2015. év IV. negyedévi és a 2016. év I-III. negyedévi elszámolás alapján megállapított támogatás) fedezetét a Közgyűlés az Önkormányzat 2016. évi költségvetéséről szóló rendeletében biztosítja,
* a 2016. IV. negyedéve után fizetendő 10 millió Ft hozzájárulás összegét a Közgyűlés az Önkormányzat 2017. évi költségvetéséről szóló rendeletében biztosítja.

Felelős: Dr. Puskás Tivadar polgármester

Koczka Tibor alpolgármester

Dr. Károlyi Ákos jegyző

/a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője/

Határidő: azonnal /az 1. pont, és a 3. pont első francia bekezdése vonatkozásában/

2016. március 31. /a 2. pont vonatkozásában/

2017. február 28. / a 3. pont második francia bekezdése vonatkozásában/